कितनी दूरी होती है सिनेमा के परदे पर नायक और खलनायक के बीच और कितने रंग होते हैं किसी किरदार में? गुजरे तमाम वर्षो के दौरान हिंदी सिनेमा के परदे पर कैसे मिटता गया है नायक और खलनायक का फर्क — वैसे उभरता गया है ज़िंदगी के कई शेड्स से मिलकर बना किरदार? हमारे जमाने की फिल्मों में अब न वे बुराई के पुतले खलनायक रहे, न ही आदर्श की प्रतिमूर्ति बने नायक। ज़िंदगी की सच्चई से बने चरित्र रजतपट पर अब अपनी अलग ही छटा बिखेर रहे हैं।
एक जमाना था, जब सिनेमा के परदे पर नायक और खलनायक के बीच जमीन-आसमान का फर्क हुआ करता था। कहानी भले कहीं से भी शुरू क्यों न हुई हो, क्लाइमेक्स बनता इन दोनों के बीच के उलझाव और टकराव से। उन दिनों फ़िल्म का सबसे दिलचस्प हिस्सा भी यही हुआ करता था। नायक और खलनायक के इस द्वंद्व को देखकर दर्शक इतना अधिक रोमांचित हो जाया करते थे कि उनकी तालियों और सीटियों का सिलसिला थमने का नाम ही न लेता था। दरअसल उस समय की फ़िल्मों की कहानी सही-गलत, न्याय-अन्याय और मोहब्बत -अदावत जैसे द्वैतों में बंटकर चला करती थी।
जहां एक तरफ नायक सकारात्मक मूल्यों को लेकर आगे बढ़ता, वहीं खलनायक अंत तक नकारात्मकता को पकड़े रखता। बस इसी तरह पनपता नेकी और बदी के बीच छत्तीस का आंकड़ा! एक तरफ नायक और दूसरी तरफ खलनायक। कहानी जैसे-जैसे आगे बढ़ती वैसे वैसे दर्शकों का रोमांच भी बढ़ता जाता।
5क् के दशक का नायक भोला-भाला था। गांव या छोटे शहरों में पला-बढ़ा खुशदिल नौजवान, जिसमें होता पहली नजर में सबके मन को मोह लेने का हुनर। ऐसे छबीले नायक के मन में होते ढेर सारे आदर्श और आंखों में पलता रहता कोई बड़ा सपना। दूसरी तरफ, इस दौर का खलनायक पैसे का लालची था। वो या तो गरीबों के साथ ठगी करने वाला मुनीम होता या फिर कोई धन्नासेठ। याद कीजिए ‘श्री 420’ के रनबीर राज जैसे नायक को या ‘मदर इंडिया’ के सुखीलाल जैसे खलनायक को..
60 के दशक में जब रंगीन फिल्मों का जमाना आया तो परदे पर लाइट और साउंड का रोमांस छाने लगा। इस सबके साथ नायकों और खलनायकों के रंग भी बदलने लगे। कौन भूल सकता है बर्फानी पहाड़ी में ‘याहू’ चीखते हुए शम्मी कपूर को! इस दौर ने ‘संगम’, ‘चौदहवीं का चांद’ जैसी फिल्मों के साथ प्रेम त्रिकोण के नए विषय को हवा दी। राजेश खन्ना सुपर स्टार बन बए। रोमांस के इस सरताज ने ‘आराधना’, ‘अमर प्रेम’ और ‘कटी पतंग’ जैसी यादगार फिल्मों में अपनी शानदार और रूमानी अदाकारी से लोगों को दीवाना बनाया। इस समय का खलनायक भी कुछ अलहदा था।
नायिका को चाहने वाला ऐसा शख्स, जो उसे हासिल करने के लिए कुछ भी कर सकता है और इस जुनून के तहत उसमें जन्म लेता था एक खलचरित्र, जो उसे नायक से अलगकर खलनायक बना देता। याद है शर्मिला टैगोर की फिल्म ‘कश्मीर की कली’ जिसमें खलनायक को चाहिए भी था तो क्या.. बस नायिका से शादी। गौर करने की बात यह है कि ‘पत्थर के सनम’ व ‘एन इवनिंग इन पेरिस’ में भी प्राण ने इसी किस्म के किरदार निभाए।
70 का दशक आया ‘एंग्री यंगमैन’ को साथ लेकर। शुरुआत हुई ‘जंजीर’ के साथ, लेकिन यश चोपड़ा ने अमिताभ को एक अलग किस्म के नायक के रूप में पेश किया। ट्रैंड दूसरों ने भी अपनाया और ‘डॉन’, ‘ग्रेट गैम्बलर’, ‘परवरिश’, ‘धर्मात्मा’ जैसी फिल्मों ने ‘एंटी हीरो’ के कॉन्सेप्ट को सुलगाया। इस दशक ने हमें यादगार नायक तो दिए ही साथ ही साथ खलनायक भी कुछ कम न थे। गब्बर सिंह भी इसी दौर में उपजा एक ऐसा चरित्र है, जो किसी परिचय का मोहताज नहीं है।
80 का दशक हिंदी सिनेमा के सफर में अंधेरा युग माना जाता है। फिल्मों में न ही जोरदार प्लॉट थे, न ही संगीत.. हालांकि, कुछ फिल्में ऐसी हैं जो यादगार रहीं। ‘कयामत से कयामत तक’ के साथ चॉकलेट बॉय कहलाने वाले आमिर खान ने फिल्मी दुनिया में कदम रखा। ‘लव स्टोरी’ के साथ कुमार गौरव भी चाहे कुछ वक्त के लिए सही, पर जवां दिलों की धड़कन बनकर उभरे। ..और जहां तक खलनायकों का सवाल है, ‘शान’ के शाकाल और ‘मि. इंडिया’ के मोगैबो का कोई जोड़ बाद के दिनों में भी नहीं दिखता। आलीशान खुफिया अड्डे.. निजी फौज, तेजाब के तालाब, पालतू शार्क वगैरह-वगैरह.. यानी खौफ की एक मुकमल तसवीर। इस आधार पर अगर कहें कि इस दौर के खलनायकों का स्टाइल नायकों से भी चार कदम आगे था तो भी गलत न होगा।
90 का दशक बॉलीवुड में मसाला फिल्मों का दौर था, जिसमें विदेशी लोकेशन के तामझाम के साथ था इमोशनल ड्रामा! यही बना नाइनटीज का हिट फॉमरूला। 1992 में ‘दीवाना’, ‘डर’, ‘बाजीगर’ और ‘अनजान’ के साथ शाहरुख खान ने फिल्मी दुनिया को दिखलाया कि नेगेटिव रोल के जरिए भी स्टार बना जा सकता है। नए मिलेनियम तक आते-आते नायक बनाम खलनायक जैसी फिल्में कम होने लगीं.. यहां खलनायक कोई नहीं था, परिस्थितियां कहानी को जन्म देने लगीं। ‘कभी खुशी कभी गम’, ‘बागवान’ जैसी फिल्में पारिवारिक संबंधों पर आधारित थीं तो ‘कल हो न हो’, ‘धड़कन’, ‘चलतेचलते’ रोमांटिक ड्रामा थे।
इन दोनों ही तरह की फिल्मों में खलनायक की कोई जगह नहीं थी। इसके उलट आदित्य चोपड़ा ने ‘धूम’ और ‘धूम-2’ के साथ खलनायक को स्पॉट लाइट में रखा। जॉन अब्राहम और रितिक रोशन दोनों ही इतने ग्लैमरस खलनायक बनकर उभरे कि शायद नायक अभिषेक बच्चन पर ध्यान गया ही न हो।
आज के बॉलीवुड में नायक और खलनायक के बीच की गहरी सीमाएं धुंधली हो चली हैं। अनुराग कश्यप की ‘देव डी’ और ‘गैंग्स ऑफ वासेपुर’ में नायक का नकारात्मक पक्ष भी है और सकारात्मक पक्ष भी। आज की फिल्मों में नेतृत्व कौन करता है, कौन नहीं, यह कम ही मायने रखता है — जहां कहानी ले चले वहीं किरदार चल पड़ते हैं।
नायक और खलनायक के इस बदलते इतिहास पर गौर करें तो हम पाएंगे कि किरदार वक्त की जरूरत और समय के, समाज के साथ बदलते रहे, चलते रहे और हमें लुभाते रहे .. और इस तरह ही बदलता रहा हिंदी सिनेमा में नायकी और खलनायकी का पैमाना।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva